ኢትዮጵያ እና እስራኤል ግንኙነታቸውን ወደ ላቀ ደረጃ የሚያሸጋግሩ ስምምነቶችን ተፈራረሙ
ጠቅላይ ሚኒስትር ሀይለማሪያም ደሳለኝ በኢትዮጵያ ጉብኝት እያደረጉ ከሚገኙት የእስራኤሉ አቻቸው ቤንያሚን ኔታንያሁ ጋር በሁለትዮሽ እና አካባቢያዊ ጉዳዮች ዙሪያ መክረዋል።ጠቅላይ ሚኒስትር ሀይለማርያም በዚሁ ወቅት እንዳሉት፥ ኢትዮጵያ በግብርና ዘርፍ በተለይም በመስኖ ልማት እና የውሃ አጠቃቀም መልካም ተሞክሮ ካላት እስራኤል በርካታ ልምዶችን ትጋራለች ብለዋል።የእስራኤሉ አቻቸው ቤንያሚን ኔታንያሁ በበኩላቸው፥ ኢትዮጵያ እና እስራኤል ከ3 ሺህ አመት በላይ የዘለቀ ግንኙነት እንዳላቸው ጠቁመው፥ የእርሳቸው ጉብኝትም ይህንኑ ግንኙነት ወደ ላቀ ደረጃ ለማሸጋገር ያለመ መሆኑን ተናግረዋል።ከመሪዎቹ ውይይት በኋላ ሁለቱ ሀገራት በሳይንስ እና ቴክኖሎጂ በጋራ መስራት የሚያስችላቸውን ስምምነት ተፈራርመዋል።እስራኤል በስፔስ ሳይንስ፣ ባዮ ሳይንስ እና በናኖ ቴክኖሎጂ ያላትን ሰፊ ልምድ ለኢትዮጵያ የምታጋራ ይሆናል።በርካታ ታሪካዊ እና ሀይማኖታዊ ቅርስ ያላቸው ሀገራቱ በቱሪዝም ዘርፍም ተቀራርበው መስራት የሚያስችላቸውን የመግባቢያ ሰነድ ፈርመዋል።ጠቅላይ ሚኒስተር ቤንያሚን ኔታኒያሁ ከሰዓት በኋላም በህዝብ ተወካዮች ምክር ቤት ተገኝተው ንግግር የሚያደርጉ ይሆናል።ጠቅላይ ሚኒስትሩ በኢትዮ እስራኤል የቢዝነስ ፎረም ላይም የሚሳተፉ ሲሆን፥ የኢትዮጵያ ብሄራዊ ሙዚየምን እንደሚጎበኙም ይጠበቃል።ኢትዮጵያ እና እስራኤል ረጅም ዓመታት ያስቆጠረ ታሪካዊና ኃይማኖታዊ ትስስር ሲኖራቸው ከቅርብ ጊዜ ወዲህ የንግድ ግንኙነታቸውን ለማጠናከር እየሰሩ ይገኛሉ።ከጠቅላይ ሚኒስትሩ ጋር ከ60 የእስራኤል ኩባንያዎች የተውጣጡ ልኡካን ወደ ኢትዮጵያ መጥተዋል።ይህም በሁለቱ አገራት መካከል የነበረው የባሕል፣ የታሪክ፣ የንግድና ኢንቨስትመንት ትስስር ይበልጥ ለማጎልበት ዕድል የሚፈጥር ነው።በኢትዩ-እሥራኤል የግንኙነት ታሪክ አንድ የአገሪቱ ጠቅላይ ሚኒስትር በይፋዊ የስራ ጉብኝት ወደ ኢትዮጵያ ሲመጣ ቤኒያሚን ኔታንያሁ የመጀመሪያው ናቸው።ኢትዮጵያና እስራኤል በይፋ ዲፕሎማሲያዊ ግንኙነት የጀመሩት እንደ አውሮፓውያን አቆጣጠር በ1956 ነበር።ኔታንያሁ ለይፋዊ የስራ ጉብኝት ትናንት ማምሻውን አዲስ አበባ መግባታቸው ይታወሳል።